五十少公卿贈何子楚居士
作者：劉一止
朝代：宋

paragraphs: 五十少公卿，三十老舉子。
世間老與少，不必較年齒。
我觀宦達人，顔色自豐美。
癯者忽易腴，變化一日耳。
人言老再少，信是有此理。
我爲老諸生，流落逾二紀。
四十又過四，淟涊百僚底。
說老已十年，何况真老矣。
壮氣推幽憂，髮白面目緇。
寧有再少時，一衰乃如此。
何郎窮過我，齒髮亦相似。
閑居傲軒裳，臞腹滿經史。
時時吐光焰，麗句落窗几。
誰家肯終惠，試此足千里。
空令坐窮獨，閣戶今掃軌。
宦達世共慕，閑曠我所喜。
丈夫生世間，要自發奇偉。
富貴何足云，功名半張紙。
古來傲世士，良是窮乃止。
未有如子年，忼慨隱廛市。
我不愧公卿，愧此少居士。